ORDE do 28 de maio de 2004 pola que se anuncia a concesión de axudas económicas, en réxime de concorrencia competitiva, a empresas xornalísticas e de radiodifusión.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 04/06/2004

En cumprimento do disposto no Decreto 96/2004, do 13 de maio, polo que se modifica o Decre
to 71/1999, do 18 de marzo, polo que se regulan as axudas a empresas xornalísticas e de radiodifusión e, en uso das facultades que teño conferidas,
DISPOÑO:
Artigo 1º
Establécense axudas económicas ás empresas xornalísticas radicadas en Galicia e debidamente inscritas no Rexistro Mercantil ou no que corresponda segundo a forma empresarial que adopten.
Para os efectos desta orde entenderase:
a) Por empresas xornalísticas, as que teñan por obxecto da súa actividade, entre outras, a edición e distribución de xornais diarios co mesmo título e numeración sucesiva, as empresas radiofónicas privadas e aquelas que transmitan a súa actividade informativa diaria a través da internet, vía satélite ou por calquera outro sistema que empregue soportes das novas tecnoloxías da comunicación.
b) Por empresas radicadas en Galicia, aquelas que conten cun cadro de persoal estable de, polo menos, cinco traballadores e que elaboren e difundan toda ou parte da súa produción informativa de forma específica no territorio da comunidade autónoma.
Artigo 2º
Poderán solicitar as axudas obxecto desta orde as empresas que publiquen ou difundan informacións, programas, artigos, reportaxes, colaboracións ou seccións orientadas a alentar a defensa da identidade de Galicia, a promoción dos seus valores, a normalización da lingua e a difusión da súa cultura. Na súa produción informativa deberá ter un especial protagonismo o idioma galego.
Artigo 3º
Quedan excluídos da concesión de axudas:
a) Os boletíns interiores de institucións.
b) As publicacións de partidos políticos, asociacións relixiosas ou entidades públicas.
c) As de distribución gratuíta.
d) As empresas que emitan a través de sinal de televisión.
Artigo 4º
A contía global das axudas non poderá exceder de novecentos un mil cincocentos dezaoito (901.518) euros, e serán concedidas con cargo á aplicación orzamentaria 04.04.353E 470.0 dos orzamentos xerais da Comunidade Autónoma de Galicia para o ano 2004.
Cada subvención individualizada non superará o 50% do importe total do orzamento das axudas.
Artigo 5º
As solicitudes, axustadas ao modelo oficial que se publica como anexo desta orde, dirixiranse ao secre
tario xeral para as Relacións cos Medios Informativos e deberán ir acompañadas da seguinte documentación:
A) Empresas xornalísticas:
1. Memoria en que se faga constar os números publicados desde o 1 de xaneiro ao 31 de decembro de 2003, número de traballos ou artigos escritos en lingua galega, durante o mesmo período, e porcentaxe de publicacións, informacións ou emisións encamiñadas á normalización da lingua galega e difusión da identidade e cultura de Galicia.
2. Testemuño auténtico da escritura de poder cando o solicitante obre en representación da persoa física ou xurídica titular do medio.
3. Certificación da inscrición no Rexistro Mercantil, ou no do órgano correspondente.
4. Copia do documento nacional de identidade do solicitante ou representante.
5. Copia do pagamento do imposto sobre actividades económicas (IAE).
6. Certificación de estar ao día nos pagamentos das obrigas tributarias e á Seguridade Social.
7. Certificación de non ter contraída ningunha débeda coa comunidade autónoma.
8. Copia autenticada do TC-2 onde se acredite que a empresa teña un cadro de persoal de polo menos 5 traballadores desde o 1 de xaneiro ao 31 de decembro de 2003.
9. Declaración do número de exemplares difundidos da publicación de que se trate durante o período do 1 de xaneiro ao 31 de decembro de 2003, acompañada da documentación que o acredite. No caso de empresas que emitan a través da internet, presentarán declaración do número de visitas ou consultas efectuadas no período citado anteriormente. Incidirá especialmente na valoración a certificación expedida pola Oficina da Xustificación da Difusión (OXD), coa difusión no período do 1 de xaneiro ao 31 de decembro de 2003.
10. Declaración xurada do representante da empresa responsabilizándose de que continuará realizando as publicacións en galego ata o 31 de decembro do 2004 no caso de ser beneficiaria da axuda.
11. Os peticionarios das axudas presentarán, coa solicitude inicial, unha declaración de conxunto de todas as solicitudes efectuadas ou concedidas, para un mesmo proxecto, das distintas administracións públicas competentes.
B) Empresas de radiodifusión:
1. Memoria en que se faga constar a programación, especificando que parte dela se realiza en lingua galega. Este último extremo acreditarase mediante declaración xurada.
2. A que se establece nos números 2, 3, 4, 5, 6, 7, 8 e 11 da letra A deste artigo.
3. Informe do estudo xeral de medios relativo á audiencia acumulada da emisora solicitante durante o período do 1 de xaneiro ao 31 de decembro de 2003.
4. Declaración xurada do representante da empresa responsabilizándose de que continuará realizando as emisións en galego ata o 31 de decembro do 2004 no caso de ser beneficiaria da axuda.
Artigo 6º
As solicitudes poderán presentarse no rexistro xeral da Consellería da Presidencia, Relacións Institucionais e Administración Pública, sito no edificio administrativo de San Caetano, Santiago de Compostela, directamente ou a través dos procedementos establecidos nos artigos 38.4º e 38.5º da Lei 30/1992, do 26 de novembro, de réxime xurídico das administracións públicas e do procedemento administrativo común.
O prazo de presentación de solicitudes será de 40 días naturais a partir do día seguinte ao da publicación desta orde.
Artigo 7º
As solicitudes presentadas serán tramitadas polo servicio competente da Secretaría Xeral para as Relacións cos Medios Informativos. As ditas solicitudes serán avaliadas por unha comisión integrada polos seguintes membros:
Presidente: o secretario xeral para as Relacións cos Medios Informativos.
Vogais:
-O director xeral de Política Lingüística da Consellería de Educación e Ordenación Universitaria, ou persoa en quen delegue.
-Un funcionario da Secretaría Xeral para as Relacións cos Medios Informativos, con categoría non inferior á de xefe de servicio.
-O responsable do Gabinete de Comunicación.
Secretario: un funcionario da Secretaría Xeral para as Relacións cos Medios Informativos.
Artigo 8º
A valoración das solicitudes presentadas basearase nos seguintes criterios:
a) Uso da lingua galega.
b) Tiraxe de exemplares.
c) Número de lectores ou oíntes.
d) Número de visitas ou consultas.
e) Porcentaxe de publicacións, informacións ou emisións encamiñadas á normalización da lingua galega e difusión da identidade e cultura de Galicia.
Artigo 9º
A comisión poderá solicitar todos os informes que considere necesarios elevando proposta ao conselleiro da Presidencia, Relacións Institucionais e Administración Pública, para que adopte a resolución que proceda. A dita resolución pon fin á vía administrativa,
e contra ela poderase interpoñer, no prazo de dous meses desde a súa notificación, recurso contencioso-administrativo perante o Tribunal Superior de Xustiza de Galicia.
Artigo 10º
A concesión ou denegación desta liña de subvencións axustarase aos artigos 42 e 44 da Lei 30/1992, do 26 de novembro, de réxime xurídico das administracións públicas e do procedemento administrativo común. No prazo de seis meses desde a data de publicación desta convocatoria, ditarase resolución expresa, e notificarase a cada unha das empresas ou entidades solicitantes. De non se producir a notificación no referido prazo e de conformidade co artigo 44.1º da citada lei, os interesados poderán entender desestimadas as súas pretensións por silencio administrativo.
Artigo 11º
Con independencia da súa contía, e antes de proceder ao seu aboamento,os beneficiarios da subvención deberán aceptala expresamente e terán que acreditar que se atopan ao corrente das súas obrigas tributarias e sociais, e que non teñen pendente de pagamento ningunha débeda, por ningún concepto, coa Administración pública da comunidade autónoma.
Así mesmo, no momento da xustificación da execución total do proxecto e, en calquera caso, antes de efectuar o pagamento da axuda, o peticionario presentará unha declaración complementaria do conxunto das axudas solicitadas, tanto as aprobadas ou concedidas como as pendentes de resolución, para un mesmo proxecto, das distintas administracións públicas competentes ou calquera dos seus organismos, entes ou sociedades.
O pagamento farase efectivo na súa totalidade unha vez adoptada a resolución á que se refire o artigo anterior.
Artigo 12º
A vixencia desta orde estenderase ata o 31 de decembro de 2004.
Disposicións derradeiras
Primeira.-Nos aspectos non contidos nesta orde aplicarase o Decreto 71/1999, do 18 de marzo, modificado polo Decreto 96/2004, do 13 de maio, e os artigos 78 e 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e o Decreto 287/2000, do 21 de novembro, que o desenvolve, así como o artigo 42 da Lei 8/2003, do 23 de decembro, de orzamentos xerais da Comunidade Autónoma de Galicia para o ano 2004.
Segunda.-Facúltase o secretario xeral para as Relacións cos Medios Informativos para ditar, no ámbito das súas competencias, as resolucións precisas para o desenvolvemento desta orde.
Santiago de Compostela, 28 de maio de 2004.
Jaime Pita Varela
Conselleiro da Presidencia, Relacións
Institucionais e Administración Pública